**NEKUSTAMĀ ĪPAŠUMA - DZĪVOKĻA NR. 8 DĀRZA IELA 2, APGULDĒ, NAUDĪTES PAGASTĀ, DOBELES NOVADĀ, IZSOLES NOTEIKUMI**

1. Ar šiem noteikumiem (turpmāk – noteikumi) tiek noteikta Dobeles novada pašvaldībai (turpmāk – pašvaldība) piederoša **dzīvokļa Nr.8 Dārza iela 2, Apguldē, Naudītes pagastā, Dobeles novadā**, 42 m2 platībā un pie dzīvokļa piederošās kopīpašuma 401/12155 domājamās daļas no būves ar kadastra apzīmējumu 46800050051001 un zemes ar kadastra apzīmējumu 46800050051, kadastra numurs 46809000230 (turpmāk tekstā - Izsoles objekts) atklātā mutiskā izsole ar augšupejošu soli.
2. Izsoles objekts atrodas **valsts aizsardzības objekta** Pils ielā 1, Apguldē, Naudītes pagastā, Dobeles novadā **aizsargjoslā** saskaņā ar Ministru kabineta 2006. gada 27. jūnija noteikumu “Noteikumi par aizsargjoslām ap valsts aizsardzības objektiem un šo aizsargjoslu platumu” 2.2.2 apakšpunktu, par ko zemesgrāmatas nodalījumā izdarīta atzīme: “Noteikts aizliegums bez Aizsardzības ministrijas rakstiskas piekrišanas nekustamo īpašumu atsavināt”. Atbilstoši Aizsargjoslu likuma 58.5 panta otrajai un trešajai daļai, pašvaldība lūgs Aizsardzības ministrijas piekrišanu Izsoles objekta atsavināšanai izsoles uzvarētājam.
3. Atbilstoši Aizsargjoslu likuma 58.5 panta pirmajai daļai, aizsargjoslās ap valsts aizsardzības objektiem ir aizliegta saimnieciskā darbība, jebkāda veida būvniecība (tai skaitā pagaidu būvju uzstādīšana), teritorijas izmantošanas veida maiņa teritorijas plānošanas dokumentos, kā arī citas darbības bez saskaņošanas ar valsts aizsardzības objekta valdītāju. Ministru kabinets nosaka ierobežojumus darbībām aizsargjoslās ap valsts aizsardzības objektiem.
4. Izsoles objekta **sākumcena ir 2900 EUR**(divi tūkstoši deviņi simti *euro*), **solis** - **200 EUR**(divi simti *euro*), nosolītās pirkuma maksas samaksas termiņš - **2024.gada 31. oktobris.**
5. Izsole notiks **2024.gada 10.jūlijā, plkst. 14.00**, Brīvības ielā 15, Dobelē, Dobeles novadā, 3.stāva zālē, atbilstoši šiem noteikumiem, un to organizē pašvaldības Īpašumu komisija.
6. Izsoles dalībniekiem ir tiesības iepazīties ar Izsoles objekta faktisko stāvokli, saskaņojot apskates laiku ar SIA “Dobeles Namsaimnieks” namu pārzini, zvanot pa tel. 63722463.
7. Izsoles pretendentam, pēc iepazīšanās ar Izsoles objekta faktisko stāvokli, nav tiesības celt jebkādas pretenzijas par to.
8. Izsoles dalībnieki līdz **2024.gada 8.jūlijam** pašvaldībā Brīvības ielā 15, Dobelē, Dobeles novadā rakstveidā vai elektroniski apic@dobele.lv iesniedz pieteikumu un maksājumu kvītis par dalības maksas **20 EUR**(divdesmit *euro*) un **drošības naudas 290 EUR** (divi simti deviņdesmit *euro*) samaksu pašvaldības norēķinu AS “SEB banka” norēķinu kontā LV 94 UNLA 0050014267180 vai AS “Swedbank” norēķinu kontā LV28 HABA 0001 4020 50427.
9. Izsoles dalībnieki uzrāda personu apliecinošu dokumentu un apliecinājumu par samaksātu dalības maksu un drošības naudu.
10. Ja izsolē piedalās juridiskas personas pilnvarotā persona, pilnvarai jābūt noformētai atbilstoši Komerclikuma 40. pantam. Ja izsolē piedalās fiziskas personas pilnvarotā persona, pilnvarai jābūt notariāli apliecinātai un  pilnvarā ir jābūt norādītam, ka persona tiek pilnvarota piedalīties izsolē un iegādāties īpašumu par cenu un noteikumiem pēc saviem ieskatiem.
11. Reģistrētam izsoles dalībniekam izsniedz reģistrācijas kartiņu.
12. Izsoles organizētājs nav tiesīgs līdz izsoles sākumam izpaust jebkādas ziņas par izsoles dalībniekiem.
13. Gadījumā, ja pašvaldība konstatē, ka starp izsoles dalībniekiem pastāv vienošanās, kas varētu ietekmēt izsoles rezultātus un gaitu, pašvaldībai ir tiesības izslēgt konkrētos izsoles dalībniekus no dalības izsolē vai pārtraukt izsoles procedūru.
14. Izsole var notikt, ja uz to ir reģistrējies vismaz viens izsoles dalībnieks.
15. Ja izsoles dalībnieks uz izsoli neierodas, tad drošības nauda un dalības maksa netiek atmaksāta.
16. Izsoles gaita tiek protokolēta.
17. Ja vairāki izsoles dalībnieki vienlaicīgi pacēluši solīšanas kartes, nosolot cenu, un nākošo soli nesola, tad izsoles vadītājs nosaka izsoles uzvarētāju ar izlozes palīdzību. Izsoles vadītājs sagatavo numurētas izlozes kartiņas, novieto tās uz galda un piedāvā katram izsoles dalībniekam izvilkt savu lozi. Izsolē uzvar tas izsoles dalībnieks, kas izvilcis lozi ar vismazāko numuru.
18. Ja uz izsoli ir ieradies tikai viens dalībnieks, tad viņš atzīstams par izsoles uzvarētāju, ja ir solījis vismaz vienu soli.
19. Izsoles dalībniekam, kas nosolījis augstāko cenu, 10 (desmit) dienu laikā no izsoles dienas jāsamaksā avanss ne mazāk kā 10% no viņa piedāvātās augstākās summas. Iemaksātā drošības nauda tiek ieskaitīta avansā. Ja samaksa netiek veikta, Izsoles dalībnieks zaudē tiesības iegūt Izsoles objektu un iemaksāto drošības naudu.
20. Izsoles rezultātus apstiprina Dobeles novada dome.
21. Izsoles dalībnieks, 1 (viena) mēneša laikā pēc izsoles rezultātu apstiprināšanas un Aizsardzības ministrijas piekrišanas iegādāties Izsoles objektu saņemšanas, slēdz pirkuma līgumu.
22. Ja izsoles dalībnieks, kas nosolījis augstāko cenu, pirkuma līgumu neparaksta vai Aizsardzības ministrija nav devusi piekrišanu atsavināt Izsoles objektu izsoles uzvarētājam, tad Izsoles objektu piedāvā pirkt izsoles dalībniekam, kurš nosolījis nākamo augstāko cenu. Izsoles dalībniekam, kurš nosolījis nākamo augstāko cenu, 2 (divu) nedēļu laikā no piedāvājuma saņemšanas dienas rakstiski jāpaziņo pašvaldībai par Izsoles objekta pirkšanu par paša augstāk nosolīto cenu, jāiemaksā avansa maksājums ne mazāk kā 10% no viņa piedāvātās augstākās summas. 2 (divu) nedēļu laikā pēc Aizsardzības ministrijas piekrišanas saņemšanas atsavināt Izsoles objektu konkrētai personai jāparaksta pirkuma līgums.
23. Izsole atzīstama par nenotikušu, ja:
	1. izsoles dalībnieks, kurš nosolījis augstāko cenu, neveic avansa maksājumu;
	2. izsoles dalībnieks neparaksta pirkuma līgumu noteikumos noteiktajā kārtībā un ir vienīgais izsoles dalībnieks;
	3. izsoles dalībnieks, kurš nosolījis nākamo augstāko cenu, neveic avansa maksājumu, neparaksta pirkuma līgumu vai nav piekritis iegādāties Izsoles objektu noteikumos noteiktajā kārtībā;
	4. uz izsoli nav pieteicies neviens dalībnieks;
	5. uz izsoli nav ieradies vienīgais izsoles dalībnieks;
	6. Aizsardzības ministrija nav devusi piekrišanu atsavināt Izsoles objektu izsoles dalībniekam, kurš nosolījis augstāko cenu, vai pēc pašvaldības piedāvājuma izsoles dalībniekam, kurš nosolījis nākamo augstāko cenu.
24. Izsoles dalībniekam, kurš nav nosolījis augstāko cenu par Izsoles objektu, drošības naudu atmaksā 10 (desmit) darba dienu laikā pēc pirkuma līguma noslēgšanas ar Izsoles uzvarētāju.
25. Izsoles dalībniekam, par kuru Aizsardzības ministrija nav devusi savu piekrišanu iegādāties Izsoles objektu, drošības naudu atmaksā 10 (desmit) darba dienu laikā pēc Aizsardzības ministrijas atteikuma saņemšanas.
26. Dalības maksu izsoles dalībniekiem neatmaksā.
27. Īpašuma tiesības uz Izsoles objektu pāriet uz izsoles uzvarētāju pēc īpašuma tiesību reģistrācijas zemesgrāmatu nodaļā.